- Selv om man skal gjenskape 1912 på TV, så gjelder norsk lov

HØYT OPPE: Endre Aabrekk (f.v.) og Joar Søhoel brukte ikke sikkerhetsseler da de tjæret deler av hovedhuset inne på «Farmen»-gården. Foto: TV 2

«Farmen» får refs av Arbeidstilsynet

(VG Nett) Her balanserer «Farmen»-deltagerne Joar og Endre på et nesten fire meter høyt stillas for å tjære hovedhuset på TV-gården - Vi ville ha stanset arbeidet, sier Arbeidstilsynet.

Marcus Husby

Oppdatert 8. mars 2013

Artikkelen er over syv år gammel

Det er i mandagens og onsdagens «Farmen»-episode at Joar Søhoel (28) og Endre Aabrekk (27) bruker det hjemmesnekrede stillaset under det såkalte ukesoppdraget i TV 2-programmet.

I de to episodene ser man at det er hengt opp kroker på veggen for at deltagerne skal sikre seg selv med seler. Men ifølge Endre og Joar ble disse nesten aldri brukt.

- Vi sto der oppe på egen risiko. Men vi hadde spikret stillaset til veggen med flere spikre, så vi følte det var ganske stødig - selv om det var en tre-fire meter ned.

- Alternativet var å henge i seler. Men det ble for tungvint, forteller Endre til VG.

Innrømmer slurv

«FARMEN»-DELTAGER: Joar Søhoel. Foto: KRISTER SØRBØ

Joar innrømmer også at det ble slurvet med sikkerheten under denne ukens «Farmen»-oppdrag.

«FARMEN»-DELTAGER: Endre Aabrekk. Foto: TV 2

- Vi valgte selv om vi ville sikre oss med klatreselene. Men vi følte oss ganske trygge på den ene siden av huset. Når vi skulle høyere opp, brukte vi derimot tauet, sier han.

Kjell Haugen er regiondirektør for Arbeidstilsynet i Indre Østland, og fører dermed tilsyn med at private og offentlige virksomheter følger arbeidsmiljøloven i Valdres, hvor «Farmen» ble spilt inn i høst.

Han kjøper ikke deltagernes unnskyldninger, og sier det er produksjonsselskapet bak realityserien, Strix Television, som har hovedansvaret for sikkerheten.

Arbeidstilsynets forskrift om bruk stillaser, stiger og arbeid på tak (ekstern link).

Han har sett flere bilder av det hjemmesnekrede stillaset.

- Hadde vi i Arbeidstilsynet kommet på uanmeldt tilsyn og sett at det foregikk i arbeid øverst på dette stillaset, så hadde vi stanset arbeidet inntil nødvendig sikring var på plass

- Hvorfor?

- Det er uforsvarlig å arbeide i høyder uten sikring. Hadde noen falt ned øverst fra et slikt stillas, så kunne de personene skadet seg stygt. Arbeidstilsynet ser at fallulykker fra større høyder enn dette dessverre har ført til dødsulykker.

- Norsk lov gjelder

- Selv om man skal gjenskape 1912 på TV, så gjelder norsk lov. Da får man heller gjenskape miljøet på en annen måte og uten at man unødig kan risikere alvorlige ulykker på grunn av manglende sikring, sier Haugen til VG

På grunn av at innspillingen foregikk for en stund siden, kommer ikke Arbeidstilsynet i Indre Østland til å forfølge saken videre.

- Men det er viktig at det settes fokus på sikring mot fallulykker. Arbeidstilsynet stanser arbeid når det er overhengende fare for liv og helse. Hvis våre vedtak om stans overtredes vil normal reaksjonsform være politianmeldelse, sier han.

Regiondirektøren i Arbeidstilsynet mener det er mye slurv i norsk TV- og filmbransje.

- Fra tid til annen ser vi at det er mangler ved HMS-systemer og tilstrekkelig fokus på risikotenkning. Arbeidstilsynet mener også at lange arbeidsøkter og korte pauser kan gi økt risiko for å gjøre feil som kan føre til ulykker, sier han.

Produsenten tar selvkritikk

Strix Television, som produserer «Farmen», innrømmer at sikkerheten under tjæringen av hovedgården ikke var god nok.

- Dessverre i dette tilfellet var stillaset påbygd ytterligere av deltagerne, og arbeid på stillaset utført før vi rakk å påpeke dette. Det beklager vi, sier Vibeke Ringen, produsent for «Farmen» i Strix.

- Hva slags erstatningsansvar har Strix Television overfor «Farmen»-deltagerne hvis det skulle skje en alvorlig ulykke?

- Deltagerne er omfattet av en ulykkesforsikring som tegnes og betales av Strix. Forsikringen varer i hele innspillingsperioden.

- I år som alltid blir ukesoppdragene lagt opp innenfor arbeidstilsynets kriterier, og med årets erfaring tatt i betraktning vil vi følge dette enda tettere i fremtidige sesonger, sier Ringen som påpeker at ingen ble skadet under «Farmen»-innspillingen i år.

Publisert: 01.12.12 kl. 12:24 Oppdatert: 08.03.13 kl. 10:34

Les også